《寄题馀姚严公堂》
宋代·范浚

汉家蒲车邀客星，严公高举鸿冥冥。故人作帝且不屈，肯复俯首趋群卿。

姚江知是公卿聚，乡人尚敬陈山墓。宁须封鬣卧麒麟，古陇荒凉名自著。

徐侯健令聊弦歌，草鞠犴圄庭张罗。作堂县圃得面势，正见列岫青峨峨。

堂名不为游观设，标榜严公仰前哲。令方冰檗事清修，日企陈山思砥节。

世人慕贵不足论，下马泣拜汾阳坟。令今但望钓翁冢，好尚与俗真莸薰。

往闻范公当守睦，严濑奉祠初结屋。至今压水抗轩楹，高椓檐牙映乔木。

此堂徐侯能始基，后来继者知为谁。垩丹他日傥漫漶，补理勿废兹良规。

作者简介：范浚（1102-1150），字茂名（一作茂明），婺州兰溪（金华兰溪）香溪镇人，世称“香溪先生”。绍兴中，举贤良方正。以秦桧当政，辞不赴。闭门讲学，笃志研求，学者称香溪先生。浚著有《香溪集》二十二卷，《四库总目》传于世。